สังคมกองทุนรวม
สังคมกองทุนรวม ประจำวันศุกร์ที่ 3 พ.ค. 2556 ....
3 พ.ค. 2556

สังคมกองทุนรวม ประจำวันศุกร์ที่ 3 พ.ค. 2556 ....
เรียกประชุมคณะกรรมการนโยบายการเงิน (กนง.) นัดพิเศษทั้งที แต่ไม่มีมติหรือผลการประชุมอะไรออกมาชัดเจน ข่าวที่เก็งกันเรื่องดอกเบี้ยก็ถูกดึงยืดออกไปอีก อย่างที่ไม่รู้ว่าตกลงจะเอาไง ....
ทุกคนต่างรู้ว่าเงินบาทแข็งค่ามากเกินไปและเร็วเกินไป ประเมินกันว่ารัฐบาลและแบงก์ชาติน่าจะมีมาตรการพิเศษออกมาดูแลค่าเงินบาท....
แต่ตราบใดที่ยังไม่ออกมาตรการ ก็สร้างให้เกิดบรรยากาศที่อึมครึม ก่อให้เกิดความไม่สบายใจกับทุกฝ่าย ....
ส่วนหุ้นไทยนั้น แม้ดัชนีจะแตะ 1,600 จุด แต่ก็ยังปิดไม่ถึงสักที และแนวต้านก็แข็งแรงมากที่ 1,600-1,610 ดัชนีหุ้นจะฝ่าไปได้อย่างไร ....
แม้ข่าวเรื่อง GDP ไทยที่หลายสำนักต่างเห็นพ้องกันว่าจะโตต่อเนื่องได้ถึงระดับ 5% หรือมากกว่า ซึ่งถือว่าเป็นข่าวดี แต่ก็ไม่ส่งผลกระทบต่อดัชนีมากนัก ....
ก็คงต้องรอข่าวเรื่องค่าเงินบาทและดอกเบี้ยว่าจะเอาอย่างไรกัน ....
มาดูกองทุนออกใหม่ บลจ.ฟินันซ่า มองโอกาสที่แบงก์ชาติจะขึ้นดอกเบี้ยมีความเป็นไปได้น้อย และไม่น่าจะเกิดขึ้นในครึ่งแรกของปีนี้ จึงออกกองตราสารหนี้ อายุ 3 เดือน อัตราผลตอบแทน 2.95% ต่อปี ซึ่งสูงกว่าดอกเบี้ยเงินฝาก 3 เดือนของธนาคารพาณิชย์ ขาย IPO ถึงวันที่ 8 พ.ค. ....
ส่วน บลจ.กรุงศรี ออกกองทุนเปิดกรุงศรีตราสารหนี้ต่างประเทศ 6M6 อายุ 6 เดือน ผลตอบแทน 3% ต่อปี ขาย IPO ถึงวันที่ 7 พ.ค. สำหรับกองนี้มีนโยบายป้องกันความเสี่ยงอัตราแลกเปลี่ยนเต็มจำนวน ....
ด้าน บลจ.ซีไอเอ็มบีพรินซิเพิล มองแนวโน้มการขึ้นดอกเบี้ยมีความเป็นไปได้น้อยเช่นกัน จึงออกกองทุนเปิดซีไอเอ็มบีพรินซิเพิล ตราสารหนี้ รับรายเดือน 3Y1M1 อายุ 3 ปี 1 เดือน ประมาณการผลตอบแทน 3.825% ต่อปี ลงทุนตราสารหนี้ทั้งในและต่างประเทศ ความพิเศษของกองนี้ คือ จะมีรายรับให้ผู้ลงทุนทุกๆ เดือนในอัตราเทียบเท่า 3.825% ต่อปี จนครบกำหนดอายุกองทุน ขาย IPO ถึงวันที่ 7 พ.ค. ....
ขอต้อนรับ กองทุนรวมอสังหาริมทรัพย์เคพีเอ็น เข้าซื้อขายในตลาดหลักทรัพย์ มูลค่ากองทุน 1,800 ล้านบาท ลงทุนในกรรมสิทธิ์สมบูรณ์ (Freehold) ในที่ดินและโครงการอาคารเคพีเอ็น ทาวเวอร์ รวมถึงระบบสาธารณูปโภค มีอัตราการเช่าพื้นที่เฉลี่ยสูงกว่า 90% จึงมีโอกาสสร้างรายได้สม่ำเสมอจากค่าเช่าอาคารสำนักงาน รวมถึงค่าเช่าพื้นที่สื่อโฆษณากลางแจ้งบนตัวอาคารและจอ LED ขนาดใหญ่โดยมีบริษัท เคพีเอ็น กรุ๊ป คอร์ปอเรชั่น จำกัด เป็นผู้บริหารอสังหาริมทรัพย์ กองทุนฯมีนโยบายการจ่ายเงินปันผลไม่เกินปีละ 4 ครั้ง ในอัตราไม่น้อยกว่า 90% ของกำไรสุทธิ